E era prumèra mòstra que balhèc dera sua condicion de gelós siguec eth non voler que cap de sarte li cuelhesse era mida ara sua esposa des fòrça vestits que li pensaue hèr; e atau, anec campant se quina auta hemna aurie, mès o mens, era talha e còs de Leonora, e trapèc a ua gandiaira, qu'ara sua mida hec a hèr ua ròba, e, en provar-la-se era sua esposa, vedec que l'estaue ben; e damb aguestes mides hec es auti vestits, que sigueren tanti e tan rics, qu'es pairs dera maridada se tengueren per mès qu'erosi d'auer endonviat damb un tan bon gendre, entà remèdi sòn e dera sua hilha.